敘舊贈江陽宰陸調
作者：李白
朝代：唐

paragraphs: 泰伯讓天下，仲雍揚波濤。
清風蕩萬古，跡與星辰高。
開吳食東溟，陸氏世英髦。
多君秉古節，嶽立冠人曹。
風流少年時，京洛事遊遨。
腰間延陵劒，玉帶明珠袍。
我昔鬬雞徒，連延五陵豪。
邀遮相組織，呵嚇來煎熬。
君開萬叢人，鞍馬皆辟易。
告急清憲臺，脫余北門厄。
間宰江陽邑，翦棘樹蘭芳。
城門何肅穆，五月飛秋霜。
好鳥集珍木，高才列華堂。
時從府中歸，絲管儼成行。
但苦隔遠道，無由共銜觴。
江北荷花開，江南楊梅熟。
正好飲酒時，懷賢在心目。
掛席拾海月，乘風下長川。
多沽新豐醁，滿載剡溪船。
中途不遇人，直到爾門前。
大笑同一醉，取樂平生年。